Köhnə məscid (Ədirnə)

Köhnə məscid () — Türkiyənin Ədirnə ilinin mərkəzində yerləşən məsciddir. Ədirnədə dövrümüzə qədər gəlib çatmış ilk orijinal monumental tikili kimi də tanınır.

 Tarixi 
Məscidin yan qapısındakı kitabəyə görə onun memarı Konyalı Hacı Əlaəddin, şagirdi isə Ömər ibn-i İbrahimdir. Onun inşası 1403-cü ildə Fitrət dövründə Süleyman Çələbi tərəfindən başladılmış, 1414-cü ildə I Mehmedin dövründə tamamlanmışdır.

Osmanlı sultanlarından II Əhməd və II Mustafaya qılınc qurşama mərasimi bu məsciddə keçirilib. II Muradın dövründə Ədirnəyə gələn və məscidə girib moizə etdiyi deyilən Hacı Bayram Vəlinin xatirəsinə ehtiramla imamlar tərəfindən moizə minbərindən istifadə edilmir.

 Bərpası 
Məscid 1749-cu ildə yanğın və 1752-ci ildə zəlzələ nəticəsində zədələnməyə uğramış, I Mahmudun dövründə təmir edilmişdir. Cümhuriyyət yarandıqdan sonra 1924–1934-cü illərdə yenidən bərpa edilmişdir.

 Memarlığı 
Kvadrat planlı, yonma daşdan tikilmiş məscidin 9 günbəzi, 2 minarəsi var. Minarələrdən biri məscidin şimal, digəri şimal-şərq tərəfində yerləşir.

Məscidin ağ rəngə boyanmış divar və sütunlarında 18–20-ci əsrlərə aid müxtəlif yazılar vardır. Bunlardan bəziləri I Mahmudun dövründə, bəziləri isə 1863-cü ildə bərpa zamanı əlavə edilmişdir. Sonrakı zamanlarda dövrün məşhur xəttatları öz yazılarını buraya vermiş və ya məscidin yerinə yazmışlar. Minbərin sağ tərəfindəki zərli bəsmələdə II Əbdülhəmidin imzası görünür. Bundan əlavə, Kəbədən gətirildiyi deyilən və mehrabın sağında yerləşən "Rukn-u Yəmani" adlı daş da xüsusi ziyarət yeri kimi istifadə olunur.

 Qalereya 

 İstinadlar 

Kateqoriya:Günbəzli məscidlər
Kateqoriya:XV əsr məscidləri